  ИА «Удмуртия» Иворъёсъя «Удмуртия» агентство но Удмурт Элькунысь Йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэныз «Аръёс но иворъёс» нимысьтыз ӵектос улсын пӧртэм аръёсы удмурт кылын потӥсь газетъёсын тодматонзэс азьланьто. Ӵектос сярысь рос-просгес лыдӟыны луоз татысь Газетлэн сканер пыр поттэм копиосыныз тодматскыны луэ Удмуртиысь Йӧскалык лыдӟетъюртлэн сайтаз. «Удмурт коммуна» лыдзисьёссэ быдэс дуннеысь иворъёсын тодматыны тыршиз. Кылем даурысь 1930-тӥ аръёс шорын телевизор кылдытэмын ни ке но вал, сое тросэн ӧз на поттэ, уноез иворъёсты газетъёсысь гинэ тодылӥзы. Удмурт кылын потӥсь газетлэн котькудаз сямен номераз ньылетӥ бамын «Мукет кун’ёсын», «Крайын», «Совето Союзын» рубрикаос улын иворъёс сётэмын. Кылсярысь, 6-тӥ гудырикошконэ 1935-тӥ арын Совето Союзын выль самолёт-амфибия лэсьтӥзы шуыса ивортэмын. (№ 180, 06.08.1935) Фото: Национальная библиотека Удмуртии © unatlib.ru Со арын ик 12-тӥ гудырикошконэ потэм номерысь тодыны США-ынсиён-юонэн кылдэм югдур сярысь. «Детройтысь калык сӥльлы вылӥ дун’ёслы пумит протестовать карыса (кылем арын сярысь кык полэс дуно) рынок’ёсыз бойкотировать каре. Куд-ог ужась кварталъёсын бойкотэн сэрен сӥлен вузкарись рынок’ёс пытсаськылэмын. Туж вылӥ дун’ёсын сэрен Чикагоын сӥль вузан июнь толэзэ 27 процентлы кулэсмиз, кылем арен ӵошатыса, парсь сӥльын вузкарон кык поллы ичи луиз. Та арын нырысь 4 толэзь куспын вӧй басьтон 13 процентлы, нянь басьтон 10 процентлы кулэсмиз. Нью-Йоркын йӧл басьтон ялан кулэсме». Озьы ик со номерын Китайысь туспуктэм поттэмын, кышкыт вутудӟон коркаослэн липетъёссы дорозь вуэмын. Фото: Национальная библиотека Удмуртии © unatlib.ru Пусйымон ужрад сярысь верамын 1936-тӥ арын гудырикошконэ. «Секыт промышленностьлэн наркомез Орджоникидзе эш Ижевск-Москва спортивной мотопробеглэсь участницаоссэ принять кариз. Пробеглэн участницаосыз пӧлын — Ижысь мотоциклетной заводысь инженер’ёслэн кышнооссы но стахановкаос. <…>" (№ 182, 09.08.1936) Фото: Национальная библиотека Удмуртии © unatlib.ru Озьы ик туж тунсыко тодыны, кыӵе ужрадъёс ортчылӥзы Удмуртиын но солэн шоркараз. 9-тӥ гудырикошконэ 1936-тӥ арын потэм газетын таӵе ялон вань: Фото: Национальная библиотека Удмуртии © unatlib.ru «Аръёс но иворъёс» ӵектосмы улсын лэсьтэм материалъёсты ялан лыдӟисьёс, синйылтӥзы луоз, газетъёсын туспуктэмъёс тросгес луизы шуыса. Кин ке, оло, ӵыжы-выжыоссэ но отысь тодманы быгатоз. Тегъёс: Мерлык Удмуртия история Аръёсноиворъёс  